google/wiki40b huggingface dataset:
Michael Andreas Barclay de Tolly

Liv

Han var baltisk tysker og nedstammet fra en skotsk familie som hadde slått seg ned i Livland på 1600-tallet.
Barclay de Tolly trådte tidlig inn i Den keiserlige russiske hær, som på den tiden hadde et hovedsakelig tyskspråklig offiserskorps, og han deltok i krigene mot Det osmanske rike (1788–1789), Sverige og Polen (1790 og 1794). I 1798 ble han utnevnt til oberst og i 1799 ble han befordret til generalmajor.
Under Napoleonskrigene spilte Barclay de Tolly en avgjørende rolle under slaget ved Pultusk i 1806. Etter at han ble skadet i Preußisch-Eylau ble han utnevnt til generalløytnant for sin personlige tapperhet.
I 1808 kommanderte han den russiske armén i Finland under finskekrigen mot Sverige og erobret i 1809 Umeå etter en dristig marsj over den tilfrossede Bottenviken.
Han ble utnevnt til russisk krigsminister i 1810 og beholdt denne ministerposten til 1813.
I 1812 fikk han overkommandoen for alle russiske arméer som deltok i krigen mot Napoleon. Russiske nasjonalister var imidlertid skeptiske til utnevnelsen, og etter nederlaget ved Smolensk valgte han å trekke seg og inntok en mindre viktig stilling under Kutusows overkommando. Han deltok i slaget ved Borodino, men forlot så arméen.
I 1813 trådte han på nytt inn i arméen og deltok i befrielseskrigene. Etter slaget ved Bautzen ble han igjen utnevnt til russisk øverstkommanderende, og han ledet den russiske arméen under folkeslaget ved Leipzig samme år. Han var også øverstkommanderende under russernes marsj mot Frankrike i 1814.
Etter at krigshandlingene tok slutt ble Barclay de Tolly utnevnt til fyrste og trakk seg tilbake til Livland, hans kones fødeegn. Han døde i nærheten av Insterburg i Preussen den 13. mai 1818. Hans mausoleum i den nå estiske byen Jõgeveste eksisterer fremdeles. Han er også æret med en byste i det tyske nasjonalmonumentet Walhalla. Det står også en byste av ham ved en plass oppkalt etter ham i den estiske byen Tartu (Dorpat). I 1913 oppførte byen Riga en fem meter høy rytterstatue av ham, men denne gikk tapt allerede i 1915, da den ble evakuert med skip under første verdenskrig og skipet ble senket i Rigabukten. I 2002 ble statuen rekonstruert og gjenoppført på sin originale sokkel.
Ettersom hans etterslekt døde ut på sverdsiden på slutten av 1800-tallet, ble fyrstetittelen overført til hans søsters familie (Barclay de Tolly-Weymarn).
Grunnkretser i Østre Toten kommune

Grunnkretser i Østre Toten kommune er delområder og grunnkretser som seksjonerer Østre Toten kommune, Oppland, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Sándor Petőfi

Bakgrunn, tidlig liv

Hans far var István Petrovics (Stevan Petrović på serbisk), hvis morsmål var ungarsk (selv om han var av serbisk opprinnelse), og mor Mária Hrúzová, hvis morsmål var slovakisk.
Fra 1828 gikk han på den protestantiske grunnskolen i Kecskemét og fra 1833 til 1834 på det evangeliske gymnasium i Pest og deretter til 1835 på piaristgymnasiet og så til 1839 på gymnasiet i Aszód. Han forlot gymnasiet, sluttet seg til en teatertrupp og spilte statistroller ved det som ble nasjonalteateret. Fra 1839 til 1841 var han soldat. Deretter virket han atter som skuespiller og studerte i Pápa.
I 1846 traff han Júlia Szendrey i Transilvania. De giftet seg neste år, trass i motstand fra hennes far, og tilbragte bryllupsreisen på greve Sándor Telekis slott, eid av den eneste fra aristokratiet blant Petöfis venner.

Politisk engasjement

Petőfi ble med tiden stadig mer besatt av tanker om en global revolusjon. Han og Júlia flyttet til Pest, der han ble med i en gruppe av likesinnede studenter og intellektuelle som regelmessig møttes på Café Pilvax. De arbeidet med å fremme ungarsk som språk innen litteratur og teater, - tidligere var dette helst tysk. Det første permanente ungarske teater (Pesti Magyar Színház), som senere ble Nasjonalteateret, ble åpnet på denne tiden (1837).
Hans første dikt utkom i 1842. To år etter kom hans første diktsamling. 
Blant de forskjellige unge lederne for revolusjonen i Ungarn 1848, som kalles Márciusi Ifjak («ungdommer på marsj»), var Petőfi en nøkkelskikkelse og sentral for revolusjonens utbrudd i Pest. Han var medforfatter henoldsvis forfatter av de to viktigste skriftlige dokumenter, 12 Pont, som krav til den habsburgske generalguvernøren) og Emzeti Dal, hans revolusjonære dikt.

Død

Petőfi antas å ha falt i kamp mot den keiserlige russiske hær under slaget ved Segesvár. En russisk lege omtale hans død i sin dagbok, men ettersom liket aldti offisielt ble funnet, ble det ryktesvis hevdet at han overlevde slaget. 
Sent på 1980-tallet fant sovjetiske forskere arkivopplysninger om at rundt 1.800 ungarske krigsfanger var blitt sendt på marsj til fangeleirer i Sibir. Snart oppstod det teorier om at Sándor Petőfi var én av disse fangene, og videre at han døde av tuberkulose i 1856.
Suratgarh kraftverk

Suratgarh kraftverk er et kullkraftverk i delstaten Rajasthan i India. Det har en installert produksjonskapasitet på 12 505 MW fordelt på fem like store blokker/turbiner. Operatør er det indiske selskapet Rajasthan Rajya Vidyut Utpadan Nigam Ltd.
Anlegget ble utbygd i årene 1998–2003. Brenselstypen er kull. Årlig produksjon i 2006-07 var totalt 9,27 TWh, og utslippene av CO2 var 9,5539 mill tonn.
Henry Rudi

Livet etter jakten

Henry Rudi vokste opp i Tromsø, og det var også her han bodde til sin død i 1970. Han var kjent som en mann med glimt i øyet, og brukte mange av sine eldre dager i Ølhallen (Tromsøs eldste pub), hvor han fortalte historier fra tiden som jeger til alle som ville høre på.
Close to You

Close to You er et musikkalbum med The Carpenters fra august 1970.
Albumet inneholder blant annet en coverversjon av The Beatless sang «Help!».
Niccolò Zucchi

Niccolò Zucchi eller Nicolaus Zucchius (født 6. desember 1586 i Parma i Italia; død 21. mai 1670 i Roma) var en italiensk astronom og fysiker.
Zucchius var prest i jesuittordenen og professor ved Collegio Romano.
I 1616 utviklet han det som kan ha vært det aller første speilteleskopet.
Zucchi var sammen med sin medbror i jesuittordenen pater Daniello Bartoli antagelig først ute med å observere ringene rundt planeten Jupiter (17. mai 1630), og Zucchi rapporterte om flekker på Mars n 1640.
Grimnesmål

Grimnesmål, norrønt Grímnismál, også kalt Grimnismål er et visdomsdikt fra Odins munn, i norrøn mytologi i Den eldre Edda. Den finnes bevart i Codex Regius og manuskriptet AM 748.

Handling

Grimnesmål rammes inn av en prosafortelling.
Frigg og Odin oppfostrer de to kongssønnene Agnar og Geirrød (norrønt Geirrøðr). Frigg tar seg av Agnar og Odin Geirrød. Deretter seiler de hjem, men Geirrød hopper i land først og støter båten ut igjen og sier: «Far du dit trolla tar deg». Når faren deres dør, blir Geirrød konge.
Når Odin skryter av sin fostersønn, påstår Frigg at han er gjerrig på maten når gjester kommer på besøk.
Odin reiser forkledd for å undersøke saken, men Geirrød blir narret til å tro at en trollmann har kommet for å forvandle ham. Når Odin, som kaller seg Grimne, kommer til Geirrøds gård blir han fanget og bundet over et bål. Etter at Geirrøds sønn Agnar har gitt ham vann å drikke kveder han. Når kvadet er ferdig forstår Geirrød at det er Odin han har fanget og reiser seg for å befri ham, men han faller over sitt eget sverd og dør.
Et vers i Grimnesmål handler om Hugin og Munin, Odins to ravner.
Rattenberg

Historie

Rattenberg ligger mellom Fels og Inn ved foten av en borg fra 1100-tallet. Tidligere var byen tollsted på grensen mellom Tirol og Bayern.
Rattenberg er først kjent i et offentlig dokument fra 1254 og fikk bystatus i 1393. Fram til 1504 hørte Rattenberg til Bayern.
Serpico, den siste ærlige purk

Handling

Politimannen Serpico blir etter eget ønske forfremmet til etterforsker og forflyttet til en annen avdeling. Hans iver får seg imidlertid en trøkk da han fra første stund oppdager at avdelingen er korrupt tvers igjennom. Politiet tar imot smøring for å snu hodet i en annen retning, og deler byttet seg imellom etter razziaer. Serpico blir uglesett av sine partnere når han nekter å gjøre det samme. Når han så gjør sine omgivelser oppmerksom på at han vil avsløre hele greia, er han ikke trygg noen plasser. Han ugleses på jobben og blir til stadighet utsatt for trakkaseringer, noe som gjør at han ønsker å trekke seg. Han står imidlertid ut løpet, men blir alvorlig skadet i en skuddveksling når hans kollegaer ikke kommer ham til unnsetning.

Popularitet og økonomi

Serpico innbragte $30 millioner i USA og havnet på 12-plass over de mest innbringende kinofilmene i USA i 1973. Den ble sett av 15,4 millioner i USA i løpet av 1973.
Produksjonskostnadene er blitt antatt å ligge på mellom $2,5 og $3 millioner.

Anmelderne

Den ble godt mottatt av anmelderne, noe som gjenspeiles i at den har fått 90 % på Rotten Tomatoes. Den amerikanske filmkritikeren Leonard Maltin gav den 3,5 av 4 stjerner. 
Dagbladet og Arbeiderbladet gav den terningkast fem, mens VG gav den fire.

Priser og nominasjoner

Pacino vant en Golden Globe for beste hovedrolle på film. Filmen ble samme år nominert i to Oscar-kategorier. Den vant også flere andre priser, blant annet bransjeprisen Writers Guild of America.
Det amerikanske filminstituttet har kåret Pacinos rollefigur til filmhistoriens 40. beste helteskikkelse.
Blenheim Palace

Blenheim Palace er en monumental herregård i Woodstock i England. Den er den eneste herregården i landet som har navneleddet palace uten å ha vært en bispegård.
Blenheim ble reist mellom 1705 og ca. 1722, i den kortvarige stilen engelsk barokk. Blenheim var opprinnelig ment som en gave til John Churchill, 1. hertug av Marlborough etter hans militære triumf mot Frankrike, men det oppstod politisk strid omkring herregården. Marlborough falt i unåde og gikk i eksil, og arkitekten John Vanbrugh fikk sitt rykte ødelagt.
Winston Churchill ble født på Blenheim Palace.
Bygningen er et verdensarvsted.
Dragons de Rouen

Dragons de Rouen, offisielt navn Rouen Hockey Elite 76, er en fransk ishockeyklubb som spiller i Ligue Magnus. 
Den holder til i Rouen i Normandie. Klubben ble grunnlagt i 1982. Etter å ha tilbrakt sine tre første sesonger i lavere divisjoner, rykket klubben opp i 1985.
Det 7. rammeprogram

EUs 7. rammeprogram for forskning og teknologisk utvikling er EUs hovedvirkemiddel for å finansiere forskning i perioden 2007 til 2013. Rammeprogrammet samler alle forskningsrelaterte initiativer under en felles ordning. CORDIS er EUs offisielle internettportal for deltagelse i rammeprogrammet. Totalbudsjettet er på 51 milliarder euro fordelt på syv år. I gjennomsnitt tilsvarer dette drøyt syv milliarder euro pr år. EØS-avtalen gir Norge de samme rettigheter og plikter som de øvrige 34 landene i rammeprogrammet. Norge betaler nesten 9 milliarder kroner fordelt på 7 år for at norske forskningsmiljøer og bedrifter skal være berettiget til å søke om finansiering fra rammeprogrammet. Dette tilsvarer omtrent 2% av rammeprogrammets totalbudsjett.

Råd og Vink

Alle land som deltar i rammeprogrammet har et såkalt National Contact Point med offentlig finansiert ekspertise på rammeprogrammet, veiledning knyttet til utlysninger, partnersøk, praktisk informasjon og hjelp. Forskningsmiljøer og bedrifter som ønsker å delta i rammeprogrammet kan få gratis konsultasjoner fra ekspertene som er tilknyttet et slikt National Contact Point. Nettverket av kontaktpunkter kalles i dag Enterprise Europe Network og er satt sammen av de tidligere Euro Info Centres og Innovation Relay Centres

EU Kompetansenettverk

I tillegg til National Contact Points finnes det kommersielt tilgjengelig ekspertise som kan bistå i utforming av EU-prosjektforslag, Grant Agreement (standardkontrakt), håndtering av immaterielle rettigheter og EU-prosjektkoordinering i forbindelse med gjennomføringen av prosjekter. Kompetanse innen for Evaluering av prosjekter er også tilgjengelig. Opplæringstiltak og kurs gjennomføres av ulike aktører i Norge. Et EU Kompetansenettverk for Norge er nå under etablering.
Phaedinus

Utseende

Middelsstore, avlange, brunrøde eller mørke trebukker, dekkvingene ofte mer eller mindre gule. Antennene er ganske variable i lengde og tykkelse, kan være kraftige og sagtakkede eller ganske tynne. Pronotum er rundet med en butt tann midt på hver side og fire knøler oppe på ryggen, dekkvingene noe avsmalnende bakover, gjerne med gule lengdestriper. Beina er tynne.

Utbredelse

Slekten er utbredt i Sør-Amerika med flest arter i Brasil.
Fusui

Fusui (kinesisk: 扶绥县; pinyin: Fúsuí Xiàn) er et fylke i den autonome regionen Guangxi i Folkerepublikken Kina. Det ligger i byprefekturet Chongzuo.
Befolkningen var på 406 332 innbyggere i 1999.
Maria Wine

Bakgrunn

Maria Wine, da Karla Petersen, ble født i København den 8. juli 1912. Som fireåring ble hun etterlatt av sin mor på et barnehjem, der hun fikk stryk og vantrivdes. Etterhvert kom hun til et fosterhjem, men ikke der heller kunne hun kjenne noen trygghet.
Vendepunktet kom i juni 1936 da hun som tjuefireåring skulle reise på ferie til Rørvig, og på togreisen traff sin blivende mann, den svenske forfatteren Artur Lundkvist. De begynte å brevveksle, og giftet seg senere samme år. Hun flyttet med ham hjem til Sverige, der hun lærte å kjenne den litterære verden. Oppmuntret og inspirert av sin mann begynte hun å skrive. Hun skrev på svensk og valgte forfatternavnet Maria Wine etter sitt mellomnavn og sin mors slektsnavn.

Wines diktning

Maria Wines tidlige opplevelser av sårbarhet går igjen i hennes forfatterskap. Hun skildret de bitre barndomsopplevelser i de selvbiografiske prosaskissene Man har skjutit ett lejon (1951) og Virveldans (1953). Hun debuterte i 1942 med dikt i den litteræra kalenderen Horisont og utkom 1943 med sin første egne bok, den modernistiske diktsamlingen Vinden ur mörkret, fulgt av Naken som ljuset (1945) og Feberfötter (1948). Frem til sin død i 2003 ga hun ut mer enn tretti diktsamlinger og prosalyriske verk. Hennes siste diktsamling Gå på mossa ble utgitt i 2001 i boken Dikter i urval 1942–2000.
Kjærlighet er et gjennomgående tema i Wines diktning, den frie, erotiske, sensuelle kjærligheten, hengivenheten, avhengigheten, men også vanskelighetene. I de senere dikt er mannens sykdom og død sentrale temaer. Det lange samværet med Artur Lundkvist har hun skildret i erindringsboken Minnena vakar (1994).
Troizen

Mytologi

Ifølge kildene til den greske mytologien var Troizen resultat av en sammenslåing av de to antikke byene Hyperea og Antheia under kong Pitthevs som oppkalte den nye byen etter sin avdøde bror Troizen.
Troizen var stedet der Aithra, Pitthevs’ datter, sov med både Athens kong Aigevs og med guden Poseidon samme natt og ble gravid med den greske mytologiske helten Thesevs som senere ble konge av Athen. Før Aigevs forlot Troizen og dro til Athen hadde han gjemt sverdet og sandalene sine under en stor steinblokk med beskjed til Aithra om at hvis hun fikk en gutt som i voksen alder klarte å løfte steinen og hente tingene under, skulle hun sende ham til Athen med dem og han ville gjenkjenne dem.
Troizen er også åsted for Evripides’ tragedie Hippolytos. I dette stykket tilbringer Thesevs ett år i eksil i Troizen sammen med sin sønn Hippolytos og sin hustru (Hippolytos’ stemor) Faidra. Faidra blir forelsket i sin stesønn, men avvises. Hun tar sitt eget liv og etterlater seg et brev hvor hun sier at Hippolytes har forført henne, hvoretter Hippolytes forvises og dør. Det samme temaet omtales også i Mary Renaults historiske roman The Bull from the Sea. Også Seneca den yngre og Jean Racine har skrevet om disse hendelsene i Troizen.
I Troizen lå det også en kilde som skal ha blitt til i avtrykket etter hoven til den bevingede hesten Pegasus. Den mytiske Bellerofon som red på Pegasus da han drepte den ildsprutende dragen Kimæren, var også i Troizen og ba kong Pitthevs om å få gifte seg med datteren Aithra, men han ble landsforvist før bryllupet kom i stand.

Historien

Sybaris i Magna Graetia (Sør-Italia og Sicilia) var en troizensk koloni. Den ble grunnlagt i 721 eller 720 f.Kr., og på 500-tallet hadde den utviklet seg til landsdelens største greske by. Byen ble ødelagt av styrker fra byen Crotone i 510 f.Kr. Kolonien ble forsøkt gjenoppbygget, men ødelagt for andre gang i 448 f.Kr.
Forut for slaget ved Salamis i 480 f.Kr. ble athenske kvinner og barn sendt i sikkerhet i Troizen etter ordre fra statslederen Themistokles. I 1959 ble det funnet en stele i Troizen hvor Yhemistokles’ dekret om evakuering av Athen var nedskrevet. Stelen er i ettertid datert til ca 200 år etter slaget ved Salamis, noe som indikerer at det er en kopi av originalen.
Et tempel for guden Isis ble bygget av innbyggere fra Halikarnassos i Lilleasia fordi de regnet Troizen som en av sine moderbyer.
Byen var også kalt Apollonia (gresk: Ἀπολλωνία) i antikken. I middelalderen var byen også kjent under navnet Damala (gresk: Δαμαλᾶ) og den var sete for Baroniet Damala under Fyrstedømmet Akhaia.
Fond for utøvende kunstnere

Fond for utøvende kunstnere er et norsk musikkfond etablert i 1957. Fondet gir støtte til innspilling av fonogram, prosjektstøtte, reisestøtte, kurs-/seminarvirksomhet, stipend for videreutdanning, orkester-/korpsstipend og stønad hvor det deltar profesjonelle, utøvende kunstnere som har sitt virke i Norge, eller til innspillinger som gjøres i Norge.
I tillegg til støtteordninger, har fondet siden 1982 årlig delt ut Gammleng-prisen. Prisen er oppkalt etter Rolf Gammleng, som var forbundsleder for Norsk Musikerforbund da fondet ble opprettet, og som bidro sterkest til at det ble opprettet.
Utøvernes flyktningelag

Utøvernes flyktningelag (eng: Athlete Refugee Team - ART) er et nasjonsnøytralt lag («flagg») som flyktninger kan delta under i internasjonale mesterskap i friidrett i regi av Det internasjonale friidrettsforbundet (IAAF). 
Initiativet ble første gang gjennomført under Sommer-OL 2016, der de deltok som Det olympiske flyktninglaget, og har senere deltatt under VM i friidrett 2017, VM i stafetter 2017 og U20-VM i friidrett 2018.
Firmaets mann

Handling

Mitch McDeere (Tom Cruise) er en ung lovende advokat som blir ansatt i et større advokatfirma. Firmaet tar godt vare på både han og hans unge kone (Jeanne Tripplehorn), og han trives i rollen som Avery Tolars (Gene Hackman) læregutt, men en dag omkommer to av firmaets ansatte. Omstendighetene rundt dødsfallene gjør at han snoker litt i firmaets papirer og finner ut at flere av firmaets ansatte har omkommet i løpet av kort tid, og ingen av naturlige årsaker. Han begynner å mistenke at kriminelle handlinger er årsaken til dødsfallene og dette får han bekreftet da FBI-agenten Tarrance (Ed Harris) kontakter ham og forklarer at firmaet bare er en filial for mafiaen. Tarance ber Mitch bryte taushetsplikten og skaffe bevis som vil stille mafiaen for retten, men Mitch er i tvil. Han havner i et dilemma der han vet at FBI ikke bryr seg om hva som skjer med ham selv og karrieren hans, men på den andre siden kan firmaet lett ødelegge livet og ekteskapet hans. Han skjønner raskt at uansett hva han velger så vil hans liv ta en drastisk vending. Han bestemmer seg etterhvert for å følge sin egen plan for å komme ut av det hele noenlunde helskinnet.

Filmanmelderne og publikum

Firmaets mann ble forholdsvis godt mottatt av filmanmelderne og har oppnådd 75 % på Rotten Tomatoes og 58% på Metacritic. Los Angeles Times og Varietys anmeldere var blant de som uttrykte mest begeistring, men også Washington Post, Entertainment Weekly og Roger Ebert i Chicago Sun-Times gav den mye lovord. Anmelderne i The New York Times, The New Yorker, Rolling Stone og Time var mer lunkne i sin mottakelse.
Filmen ble en publikumsmessig suksess og innbrakte over $158 millioner på amerikanske kinoer alene. I tillegg innbrakte den over $111 millioner utenfor USA og endte dermed med en total på $270 millioner. Den ble den fjerde mest innbringende filmen på i USA i 1993 og den femte mest på verdensbasis.

Priser og nominasjoner

Filmen ble i 1994 tildelt både en People's Choice Award for beste film og en BMI Film & TV Awards (musikk). 
Det kan også nevnes at filmen ble nominert til to Oscar-priser (i kategoriene beste kvinnelige birolle og musikk), samt en BAFTA-, en Grammy- og to MTV Movie Award-nominasjoner.

I Norge

Dagbladets anmelder gav den terningkast fire. «VELSMURT THRILLER» var VGs overskrift og endte på terningkast fire. Avisas anmelder beskrev den som en «blankpolert og medrivende thriller i god, gammel tradisjon, som hverken fornærmer hjernevinningene eller setter varige spor i dem». Filmnettstedet CINERAMAs anmeldte filmen i 2001 og gav den terningkast fire. «Velspilt, men kjedelig Grisham-filmatisering» var anmelderens overskrift. 
Firmaets mann fikk godt over 100 000 besøkende og endte på en 14.-plass på listen over de best besøkte filmene på norske kinoer i 1993.
Ullstein-Verlag

Ullstein-Verlag er et av de største tyske forlagene, og ble grunnlagt i 1877 i Berlin av Leopold Ullstein. Det er både et av de største bokforlag i Tyskland og et stort avisforlag, som blant annet utgir Berliner Morgenpost. I 1956 overtok Axel Springer en aksjepost på 26 %, som i 1960 øket til 83 % og senere ble utvidet til 100 %. Ullstein-Verlag er dermed heleiet av Axel Springers forlagsimperium.
Lambertseterbanen

Historikk

Byggingen av banen, sammen med utvidelsen av Østensjøbanen, ble vedtatt 9. desember 1954, og den ble satt i drift som t-bane 22. mai 1966. Opprinnelig var planen å forlenge Ryenlinjen fra Simensbråten til Lambertseter, men på grunn av den nye drabantbyen på Manglerud ble planene forandret slik at banen skulle grene av fra Østensjøbanen ved Høyenhall.
Strekningen fra Høyenhall og videre til Bergkrystallen ble satt i drift i 1957 etter to og et halvt års byggetid. I påvente av byggingen av de nye tunnelstrekningene under Akerselva til Jernbanetorget ble stasjonene først utstyrt med lave plattformer, slik at de kunne trafikkeres av bytrikken. For å forkorte reisetiden ble samtidig en ny trasé fra Oslo gate gjennom Schweigaards gate til Jernbanetorget anlagt. Lambertseterbanen ble til å begynne med trafikkert med trikkelinje 4, Kjelsåsbanen, og har av den grunn også i dag dette linjenummeret. Fra 1960 ble Vognmannsgata ved Østbanen endestasjon.
Lambertseterbanen ble satt i drift som t-bane i 1966 og gikk opprinnelig fra Jernbanetorget via Brynseng til Bergkrystallen, som enda er endestasjonen. Det var opprinnelig planlagt å utvide mot Mortensrud fra Bergkrystallen og opprinnelig innhold reguleringsplanen for strekningen Munkelia - Bergkrystallen også en forlengelse til en fremtidig stasjon i Nordstrandveien som aldri ble bygget.  Da man på nittitallet skulle forlenge T-banen til Mortensrud, ble det i stedet Østensjøbanen valgt til det formålet.
Linjen trafikkeres pr. 2016 av linje 4 (Vestli–Bergkrystallen). Linje 1 fra Frognerseteren går til Bergkrystallen på dagtid på ukedager, og har ellers Helsfyr som endestasjon på kveldstid og i helger.
Marcelo Carracedo

Karriere

Marcelo Carracedo startet sin profesjonelle karriere i Estudiantes La Plata i 1989. Han har også spilt for Real Murcia, Fortuna Düsseldorf, FC Tirol Innsbruck, Santos Laguna, Monarcas Morelia, Platense, Avispa Fukuoka, Rosario Central og Universidad Católica.